মোহনবাগানের সভাপতি পদ থেকে ইস্তফা টুটু বসুর!

কলকাতা: মোহনবাগানের (Mohun Bagan) সভাপতি পদ থেকে ইস্তফা দিলেন টুটু বসু (Tutu Bose) ওরফে স্বপনসাধন বসু। ক্লাবের সাধারণ নির্বাচন (Election) খুব বেশি দূরে নেই। তার আগেই ক্লাব সচিব এবং কার্যকরী কমিটির সদস্যদের চিঠি দিয়ে পদত্যাগের কথা জানালেন টুটু। তাঁর ইস্তফাপত্র যেন গ্রহণ করা হয় সেই অনুরোধও করেছেন। পক্ষপাত দোষে দুষ্ট হতে চান না সেই কারণেই এই সিদ্ধান্ত বলে জানিয়েছেন।

চিঠিতে টুটু লেখেন, “বহু বছর ধরে আমি মোহনবাগান ক্লাবের সঙ্গে জড়িয়ে। মোহনবাগান ক্লাব আমার কাছে মাতৃসম। মোহনবাগান চিরকাল আমার হৃদয়ের বাঁদিকে ছিল, আছে, থাকবে। আমি এতদিন একনিষ্ঠ সেবায়েতের মতো ক্লাবের নিত্যপুজো করেছি। নিজের সাধ্যমতো, মোহনবাগানের সেবাযত্ন করার চেষ্টা করেছি। আর কতটা করতে পেরেছি, সবচেয়ে ভালো জানেন আমার প্রিয় সদস্য-সমর্থকরা। যাঁদের কাছে আমি টুটুদা কিংবা শুধুই টুটু।”

আরও পড়ুন: পালিত হল হকি বেঙ্গলের ১১৭তম প্রতিষ্ঠা দিবস

কেন পদত্যাগ তা ব্যক্ত করতে টুটু লেখেন, “ক্লাবের নির্বাচন যেহেতু দোরগোড়ায়, তাই সদস্যদের উদ্দেশে আমারও কিছু বলা দরকার। কারণ, কোন কমিটি আসবে, তাতে থাকবেন কারা, তা ঠিক করবেন সদস্যরা। কিন্তু সভাপতির চেয়ারে বসে থেকে সেই কাজ আমার পক্ষে করা সম্ভব নয়। আসলে সভাপতির চেয়ার থেকে কোনও এক পক্ষের প্রচার করা উচিত নয়। চেয়ার কিংবা পদের অপব্যবহার করে কখনও কিছু আমি করিনি, এবারও করব না। তাই ঠিক করেছি, মোহনবাগান ক্লাবের সভাপতির পদ থেকে ইস্তফা দেব আমি। আপনাদের কাছে অনুরোধ, দয়া করে আমার ইস্তফাপত্র গ্রহণ করবেন। যাতে আমার মন যা বলছে, তা নির্দ্বিধায় আমি আমার প্রিয় সদস্যদের বলতে পারি।”